《留石堂诗为严太守赋》
明代·黎邦瑊

蜚英甲第冠中朝，仙署声华动赤霄。万里旌麾临上郡，三城人士景高标。

西京治行今重睹，南海珍奇无所取。群石飞来五马堂，云根列作中流柱。

千秋劲节恰同坚，一片贞心好并悬。白雪调高诚确矣，朱弦韵远总铿然。

依稀九曜难分色，仿佛三山如可即。鼎力还应鞭巨灵，请看重补天西北。

作者简介：黎邦瑊（？—一六四四），字君选，号洞石。从化人。贯孙，民表子。明光宗泰昌元年（一六二〇）贡生，官兴业知县。陈子壮发起修复南园，邦瑊曾参预其事。明亡，以忧愤卒。有《洞石稿》。清陈伯陶《胜朝粤东遗民录》卷二有传。